**Έκθεση της Κοινοβουλευτικής Επιτροπής Εσωτερικών για το νομοσχέδιο**

**«Ο περί Προϋπολογισμού της Αρχής Ραδιοτηλεόρασης Κύπρου του 2024 Νόμος του 2024»**

**Παρόντες:**

Άριστος Δαμιανού, πρόεδρος Νίκος Γεωργίου

Μαρίνα Νικολάου Πανίκος Λεωνίδου

Βαλεντίνος Φακοντής Μαρίνος Μουσιούττας

Νίκος Σύκας Αλεξάνδρα Ατταλίδου

Η Κοινοβουλευτική Επιτροπή Εσωτερικών μελέτησε το πιο πάνω νομοσχέδιο σε συνεδρία της, που πραγματοποιήθηκε στις 22 Φεβρουαρίου 2024. Στη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Οικονομικών, του Υπουργείου Εσωτερικών και της Αρχής Ραδιοτηλεόρασης Κύπρου.

Ο προϋπολογισμός της Αρχής Ραδιοτηλεόρασης Κύπρου για το έτος 2024 προβλέπει έσοδα ύψους €1.845.850 και δαπάνες ύψους €2.234.136.

Τα έσοδα προέρχονται κυρίως από τέλη που εισπράττει η Αρχή για την εξέταση αιτήσεων παραχώρησης άδειας εγκατάστασης και λειτουργίας ραδιοφωνικών και τηλεοπτικών οργανισμών, από τέλη επί των εσόδων των εν λόγω οργανισμών όσον αφορά στις διαφημίσεις, καθώς και από διοικητικά πρόστιμα τα οποία επιβάλλονται για παραβάσεις των διατάξεων της ισχύουσας νομοθεσίας περί Ραδιοφωνικών και Τηλεοπτικών Οργανισμών.

Οι δαπάνες της Αρχής αφορούν κυρίως αποδοχές προσωπικού, λειτουργικά έξοδα, αποζημίωση της προέδρου και των μελών της Αρχής, αγορά και συντήρηση εξοπλισμού, έξοδα για υπηρεσιακά ταξίδια, διοργάνωση συνεδρίων και σεμιναρίων, συνδρομές σε διεθνείς και τοπικούς οργανισμούς, δικηγορικά έξοδα, ελεγκτικά δικαιώματα, έξοδα για την υλοποίηση προγράμματος για την παιδεία στα μέσα μαζικής ενημέρωσης, μη προβλεπόμενες δαπάνες και αποθεματικό.

Σύμφωνα με τα στοιχεία που κατατέθηκαν στην επιτροπή από το Υπουργείο Εσωτερικών, ο προϋπολογισμός της Αρχής για το έτος 2024 είναι ελλειμματικός, δεδομένου ότι οι δαπάνες υπερβαίνουν τα έσοδα κατά €388.286. Συναφώς, το προϋπολογιζόμενο έλλειμμα αναμένεται να καλυφθεί από τα πλεονάσματα προηγούμενων ετών, τα οποία στο τέλος του έτους 2023 ανήλθαν σε €2.794.352.

Περαιτέρω, ο εν λόγω προϋπολογισμός παρουσιάζει συνολική αύξηση των δαπανών της Αρχής κατά €195.540 σε σχέση με τον εγκεκριμένο προϋπολογισμό της για το έτος 2023 κυρίως λόγω της αύξησης των αποδοχών του προσωπικού και της κάλυψης των δαπανών που απαιτούνται για τη διοργάνωση και τη φιλοξενία στην Κύπρο του συνεδρίου της Ευρωπαϊκής Πλατφόρμας Ρυθμιστικών Αρχών Ραδιοτηλεόρασης («EPRA»), η οποία αποτελεί έναν ιδιαίτερα σημαντικό οργανισμό του ραδιοτηλεοπτικού τομέα, στον οποίο συμμετέχει η Αρχή.

Στο στάδιο της εξέτασης του προϋπολογισμού η επιτροπή ζήτησε πρόσθετα στοιχεία και επεξηγήσεις αναφορικά με ορισμένες πρόνοιες αυτού, καθώς και πληρέστερη ενημέρωση για τη λειτουργία της Αρχής.

Ο διευθυντής της Αρχής Ραδιοτηλεόρασης Κύπρου δήλωσε ότι, για σκοπούς εφαρμογής στην εσωτερική έννομη τάξη του Κανονισμού (ΕΕ) 2022/2065 του Ευρωπαϊκού Κοινοβουλίου και του Συμβουλίου, της 19ης Οκτωβρίου 2022, σχετικά με την ενιαία αγορά ψηφιακών υπηρεσιών και την τροποποίηση της οδηγίας 2000/31/ΕΚ (πράξη για τις ψηφιακές υπηρεσίες), η Αρχή καθορίστηκε ως εθνικός συντονιστής ψηφιακών υπηρεσιών και ως εκ τούτου θα απαιτηθεί η κάλυψη δαπανών αναφορικά με την ανάληψη της εν λόγω αρμοδιότητας. Επιπροσθέτως, επισήμανε ότι η διοργάνωση του συνεδρίου της ΕPRA κατά το τρέχον έτος αναμένεται ότι θα συνδράμει στη θετική προβολή της Κύπρου όσον αφορά μεταξύ άλλων στον τομέα των οπτικοακουστικών μέσων. Τέλος, ενημέρωσε την επιτροπή ότι επίκειται η αναθεώρηση του ισχύοντος νομοθετικού πλαισίου, ώστε μεταξύ άλλων τα διοικητικά πρόστιμα τα οποία επιβάλλονται για παραβάσεις των διατάξεων της νομοθεσίας περί Ραδιοφωνικών και Τηλεοπτικών Οργανισμών να μην περιλαμβάνονται ως έσοδα στον ετήσιο προϋπολογισμό της Αρχής.

Ο πρόεδρος και τα μέλη της Κοινοβουλευτικής Επιτροπής Εσωτερικών, λαμβάνοντας υπόψη όλα όσα τέθηκαν ενώπιόν τους, επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του στην ολομέλεια του σώματος.

Παράλληλα, η επιτροπή εκφράζει την απαρέσκειά της για την παρατηρούμενη από μέρους της εκτελεστικής εξουσίας αδικαιολόγητη καθυστέρηση στην κατάθεση του υπό συζήτηση προϋπολογισμού στη Βουλή, δεδομένου ότι αρχικά υποβλήθηκε από την Αρχή Ραδιοτηλεόρασης Κύπρου στο Υπουργείο Εσωτερικών στις 7 Αυγούστου 2023 και εν τέλει κατατέθηκε ενώπιον του σώματος στις 15 Φεβρουαρίου 2024.

27 Φεβρουαρίου 2024

Aρ. Φακ.: 23.01.065.049-2024

ΔΠ/ΜΓ/ΔΔ